CELEX: C2006/060/77
Language: el
Date: 2006-03-11 00:00:00
Title: Υπόθεση T-416/05: Προσφυγή της  25ης Νοεμβρίου 2005  —  Ολυμπιακές Αερογραμμές Α.Ε.  κατά Επιτροπής

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/39
            
         Προσφυγή της 25ης Νοεμβρίου 2005 — «Ολυμπιακές Αερογραμμές Α.Ε.» κατά Επιτροπής
   (Υπόθεση T-416/05)
   (2006/C 60/77)
   Γλώσσα διαδικασίας: ελληνική
   Διάδικοι
   
      Προσφεύγουσα:«ΟΛΥΜΠΙΑΚΕΣ ΑΕΡΟΓΡΑΜΜΕΣ Α.Ε.» (Αθήνα, Ελλάδα) [Δικηγόρος: Β. Χριστιανός]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               Να ακυρωθούν τα άρθρα 1, παράγραφος 1 και 4 και 2 της αποφάσεως C 11/2004, κατά το μέρος που αφορούν την προσφεύγουσα,
            
         
               —
            
            
               Να καταδικαστεί η Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Στα πλαίσια της ιδιωτικοποίησης της ελληνικής κρατικής αεροπορικής εταιρίας «Ολυμπιακή Αεροπορία» τέθηκε σε λειτουργία η προσφεύγουσα, που αποτελεί νέα εταιρία και ανέλαβε το πτητικό έργο, ενώ στην «Ολυμπιακή Αεροπορία-Υπηρεσίες Α.Ε.» («ΟΑ»), όπως μετονομάστηκε η παλαιά εταιρία, παρέμειναν όλες οι άλλες δραστηριότητες, κυρίως η επίγεια εξυπηρέτηση, συντήρηση και επισκευή αεροσκαφών. Με την προσβαλλόμενη απόφαση η Επιτροπή διαπίστωσε την καταβολή προς την προσφεύγουσα και την «ΟΑ» κρατικών ενισχύσεων από την Ελλάδα, ασυμβίβαστων προς τη συνθήκη, μεταξύ των άλλων και εξαιτίας:
   καταβολής εκ μέρους της προσφεύγουσας για την υπεκμίσθωση αεροσκαφών, μισθωμάτων κατώτερων από τα καταβαλλόμενα για κύριες χρηματοδοτικές μισθώσεις, επί ζημία του ελληνικού Δημοσίου και της «ΟΑ»,
   
               —
            
            
               υπερεκτίμησης της αξίας των στοιχείων του ενεργητικού της προσφεύγουσας κατά το χρόνο της σύστασής της,
            
         
               —
            
            
               επίδειξης από το ελληνικό Δημόσιο προς την «ΟΑ» συνεχούς ανοχής ως προς τις οφειλές φόρων και εισφορών κοινωνικής ασφάλισης.
            
         
               —
            
            
               Με την προσφυγή της η προσφεύγουσα αμφισβητεί καταρχήν το σκέλος της απόφασης που αναφέρεται στα μισθώματα των αεροσκαφών που καταβάλλει. Υποστηρίζει ότι δεν υπάρχει κρατική ενίσχυση και ότι συνεπώς η προσβαλλομένη απόφαση παραβιάζει το άρθρο 87 (1) ΕΚ. Σύμφωνα με την προσφεύγουσα η Επιτροπή δεν ανέλυσε την επιλογή τής «ΟΑ» να υπεκμισθώσει τα αεροσκάφη με βάση το κριτήριο του ιδιώτη επιχειρηματία ούτε εξέτασε, αν η προσφεύγουσα απεκόμισε κάποιο όφελος, το οποίο δεν θα απεκόμιζε βάσει των συνθηκών της αγοράς, ενώ εξάλλου υπέπεσε και σε πρόδηλο σφάλμα εκτιμήσεως επειδή σύγκρινε τα μισθώματα που καταβάλλει η προσφεύγουσα με αυτά που καταβάλλει η «ΟΑ» για την κύρια μίσθωση, και όχι με αυτά που θα χρειαζόταν να καταβάλει η προσφεύγουσα, αν απευθυνόταν σε άλλον εκμισθωτή.
            
         Ανάλογη επιχειρηματολογία επικαλείται η προσφεύγουσα και ως προς το σκέλος της προσβαλλομένης αποφάσεως που αφορά την περίπτωση των αεροσκαφών υπό καθεστώς χρηματοδοτικής μίσθωσης. Ειδικά ως προς αυτό το σημείο η προσφεύγουσα επικαλείται, εκτός των άλλων, και πρόδηλο σφάλμα εκτιμήσεως και εκ του ότι η Επιτροπή θεώρησε, εσφαλμένα, ότι η προσφεύγουσα συνήψε συμβάσεις χρηματοδοτικής μίσθωσης ενώ, όπως υποστηρίζει, συνήψε μόνο συμβάσεις λειτουργικής υπομίσθωσης.
   Η προσφεύγουσα επικαλείται επίσης ελλείψεις αιτιολογίας ως προς όλες τις παραπάνω διαπιστώσεις της Επιτροπής.
   Σε ό,τι αφορά το σκέλος της απόφασης που καταλήγει στο συμπέρασμα ότι η προσφεύγουσα αποτελεί διάδοχο της ΟΑ, η προσφεύγουσα επικαλείται σφάλμα εκτιμήσεως της Επιτροπής, η οποία δεν έλαβε υπόψη της ότι η δραστηριότητα της «ΟΑ» συνεχίστηκε, ότι δεν υπάρχει εξάρτηση μεταξύ των δύο εταιριών και ότι είναι εν εξελίξει διαδικασία ιδιωτικοποίησης. Η προσφεύγουσα επικαλείται επίσης έλλειψη αιτιολογίας, διότι η Επιτροπή δεν εξέτασε το κριτήριο της οικονομικής λογικής της πράξης, η οποία, κατά την προσφεύγουσα, επέβαλε την απόσχιση του πτητικού κλάδου της «ΟΑ», τη δημιουργία νέας εταιρίας και, στη συνέχεια, την πώλησή της σε ιδιώτες.
   Αναφορικά με τη διαπίστωση της προσβαλλόμενης απόφασης περί «συνεχιζόμενης ανοχής» της Ελλάδος έναντι της ΟΑ η προσφεύγουσα επικαλείται παράβαση του κοινοτικού δικαίου ως προς την έννοια της κρατικής ενίσχυσης, λόγω του ότι η Επιτροπή δεν εξέτασε την συμπεριφορά της Ελλάδος υπό το πρίσμα του κριτηρίου του ιδιώτη πιστωτή. Επικαλείται επίσης ελλείψεις ως προς την απαιτούμενη αιτιολογία καθώς και παραβίαση της αρχής της αναλογικότητας στο βαθμό που η προσβαλλομένη απόφαση επιβάλλει στην προσφεύγουσα να επιστρέψει όλες τις παράνομες ενισχύσεις που χορηγήθηκαν έως την απόσχισή της, παρόλο που τα ποσά αυτά αφορούσαν όλες της δραστηριότητες της παλαιάς εταιρίας, τις περισσότερες από τις οποίες συνεχίζει να τις εκτελεί η «ΟΑ», ενώ η προσφεύγουσα δραστηριοποιείται μόνο στην παροχή υπηρεσιών αεροπορικής μεταφοράς.